Työelämän myllerrys muokkaa tilaa perustulolle. Tutkija Johanna Perkiö Tampereen yliopistosta arvelee palkkatyösuhteessa tehtävän työn vähenevän sen seurauksena, että älyteknologia myllertää työelämää.

-Piilaakson teknoeliitti uskoo jo, että perustulo on tulevaisuudessa väistämätön ratkaisu. Maailmalla tämä ajatus leviää kuin häkä, Perkiö sanoo.

Varma ja taattu toimeentulo, perustulo, parantaisi pienituloisten hyvinvointia, vähentäisi stressiä ja vapauttaisi luovaa energiaa. Riskejäkin on.

-Perustulon yhteydessä pohditaan usein sitä, jättäytyiskö suuri osa ihmisistä työmarkkinoiden ulkopuolelle elelemään perustulolla, Perkiö sanoo.

Perkiö ei pidä sitä todennäköisenä, sillä anteliaimmissakin malleissa perustulo mahdollistaisi vain niukan elintason.

-Kaikenkarvainen pienyrittäminen ja kansalaistoiminta sen sijaan saattaisi vilkastua. Perustulo olisikin miellettävä sosiaaliturvan sijasta investointina vireään kansalaisyhteiskuntaan ja uuteen talouteen, hän sanoo.